en da en sv da de da da cs da da da da nb da en nb da da da da da da da da nb nb da da nb da da da da da da nn da nb nb nb da da da en da nb da en da da da da sv da da da de da da da da de da da da da nb nb da da da da da da da da da da da nb nb da da nb da da da da da da nn da nb nb nb da da da da nb da da en de da da da da da da nb nb da da da en da da nb en sv de nl da da da de da ca da de da da da da en da da da cs da cs da da da cs da de cs da da de de cs cs cs da de de da da da da cs da cs cs cs de da en sv da da da cs da de da da nb da da nb da nb da nb da nb da da nb da da da da cs da da cs en da da da cs da da cs cs cs da da cs cs da da da cs de da cs da cs da da cs cs da da da cs da da en da uk da
Book me up, Scotty!: maj 2018
onsdag den 30. maj 2018
Boganmeldelse: Hvis der skulle komme et menneske forbi af Thomas Korsgaard
Jeg fik tilsendt et eksemplar til boganmeldelse fra forlaget, men bogen kan købes til DKK 170,- hos Bogreolen.dk lige her.
Man kan næsten lugte de døde dyr på gårdspladsen og mærke støvet i luften, når man træder ind i fortællingen om 13-årige Tue og hans dysfunktionelle familie
Tue bor sammen med sin mor, far og to mindre søskende på en gård uden for Skive i Midtjylland. Gården bebos også af de omtrent otte beskidte hunde, af en flok bakteriebefængte rotter og gårdspladsen er fyldt med ragelse og døde dyr. Som familiens otte hunde lever også de tre søskende uden den store indblanding fra voksne. Alle håber de på, at der er mad til i morgen og at den samme t-shirt kan holde ugen ud uden at stanken fra den vækker alt for stor opsigt.
I 53 korte kapitler lærer vi familien at kende og vi får indsigt i farens kamp for at holde sig selv og sin familie oven vande økonomisk. Han er en presset mand med et lunefuldt temperament, og både mor og børn må tage i mod fysiske og psykiske udbrud fra den vægelsindede forsørger. Tues mor er altid hjemme, men mentalt fraværende. Efter at have givet fødsel til et dødfødt barn har hun trukket sig ind i sig selv, og hendes liv foregår i et isoleret rum foran computeren. Her sidder hun indhyllet i sin cigaretrøg fra morgen til aften, mens hun spiller online kasinospil for lånte penge. Moren er ikke den eneste, der låner penge. I forsøget på at beholde gården (og få mad på bordet), låner faren også gentagne store pengebeløb af sin bror, som forventer varig taknemmelighed og ydmyghed som modydelse. Der findes ikke nogen form for stabil hverdag på gården, alt er op til tilfældighederne, og man taler ikke sammen om andet end praktiske gøremål.
Tue har ikke mange venner, og som de fleste andre teenagere bruger han meget energi på at forestille sig, hvad andre tænker om ham og hans familie. Til sin konfirmation er han for eksempel iklædt en Ralph Lauren-skjorte, som han finder grim, men “ingen kunne være i tvivl om, hvor meget den havde kostet”. Da han får introduceret internettets uendelige adgang til gratis porno af en klassekammerat, begynder han så småt at forstå, at det ikke er damerne, der vækker hans lyst. Den unge teenager får øjnene op for sin egen seksualitet, og den bliver blot endnu en kendsgerning, der får ham til at føle sig fremmedgjort i den lille landsby.
Hvis der skulle komme et menneske forbi er en solid skildring af det Danmark, der ellers kan være begrænset adgang til. Titlen bruges i bogen som O.P.’s (mormorens overvægtige mand) undskyldning for altid at have rigeligt med slik liggende: “Det er jo godt at have noget liggende, hvis der skulle komme et menneske forbi”. Men undervejs overvejer læseren, hvordan det ville være gået de tre børn og familien som helhed, hvis et menneske ikke bare var kommet forbi, men også havde grebet ind overfor den tyranniserende far, den apatiske mor og en hverdag, hvor hverken mad eller rent tøj er en selvfølgelighed.
Jeg kom aldrig helt ind under huden på Tue, og det er måske også en bevidst strategi fra Korsgaards side. Familierelationerne bærer generelt præg af, at ingen rigtig kender eller forstår hinanden, for eksempel bliver Bedste konsekvent spurgt, om hun bruger sukker i kaffen (trods ugentlige besøg), og den fodboldhadende Tue får en fodbold som sangskjuler til sin konfirmation. Alle i den lille flække ved hvem hinanden er, og alligevel ved de intet om hinanden.
Forfatterens største styrke er skildringen af miljøet, han tegner et levende billede af en fattig, nærmest uhumsk gård i Udkantsdanmark og dens afstumpede beboere. Det er ikke en bog, der gemmer på de store overraskelser, men det er en solid fortælling om en dysfunktionel familie og en dreng, der skal finde sig selv midt i et liv og en landsby, hvor han ikke passer ind.
Jeg blev flere gange mindet om Daniel Boysens Fordi ilden er vores, og jeg kan anbefale enhver læser, der har nydt en af de to forfatteres værker, at give sig i kast med den andens. God fornøjelse.
Indsendt af Maria kl. 06.15 Ingen kommentarer:
Send med mailBlog om dette!Del via TwitterDel via FacebookDel på Pinterest
Etiketter: Anmeldelser, Dansk litteratur, Fire kaffekopper
tirsdag den 29. maj 2018
4000 FØLGERE GIVEAWAY - Kapitel 4
Så blev det tid til konkurrencens fjerde og sidste kapitel. I denne uge er det Lindhardt og Ringhof, der står for fire store læseoplevelser, som skal gives til én heldig følger på Instagram.
&   Haabet af Mich Vraa (som jeg anmeldte her)
&   Peters kærlighed af Mich Vraa(som jeg anmeldte her)
&   Hvis der skulle komme et menneske forbi af Thomas Korsgaard
&   En dag vil vi grine af det af Thomas Korsgaard
Konkurrencen foregår kun på Instagram,
så hop over og vær med! ☺
Indsendt af Maria kl. 07.15 Ingen kommentarer:
Send med mailBlog om dette!Del via TwitterDel via FacebookDel på Pinterest
mandag den 28. maj 2018
Boganmeldelse: En vase i brystet af Daniel Boysen
Jeg fik tilsendt et eksemplar til boganmeldelse af forlaget, men samlingen kan købes til 118,- hos Bogreolen.dk lige her.
Titel: En vase i brystet
som et mørkt forår
i en udtrådt verden
Allerede på første side sætter Daniel Boysen ord på det ordløse. Vi skal alle herfra en dag, og vi kan ikke gå gennem livet uden også at skulle tage afsked med dem, vi elsker. Døden er det centrale tema i forfatterens seneste digtsamling, En vase i brystet, men der er intet dystert eller tungsindigt over rækken af poetiske betragtninger. Samlingen blander erindring med hverdag og koblingen af længsel efter det der var, og et nu der insisterer på at eksistere, gør døden til en svævende realitet, som er skræmmende men uundgåelig – memento mori. Døden sætter punktum for et menneskes væren, alligevel fortsætter samfundet som var intet hændt, og vi kan kun håbe på at have sat spor i nogens liv, også selvom det gør ondt.
skaber sår i sandet
De mange digte er delt ind i – det, jeg vil tolke som –fire overordnede overskrifter, som læseren skal være særligt opmærksom for at opdage. De er kun diskret fremhævet med fed skrift, men indgår ellers som første vers i et nyt digt; de dødes lys, sommerstorm, moja bieda og sådan ser det ud. Der er ikke skabt store og tydelige overgange mellem digtenes ’kapitler’, som i tråd med samlingens tema om døden netop understreger, at overgangen mellem liv og død er flydende og uundgåelig. I et større perspektiv er der i virkeligheden intet der forandres, når et menneske dør: Skoven er fyldt med træer, fuglene fløjter som de plejer, oktober bliver oktober og færgen sejler stadig. Måske er det netop det, der gør, at morgensolen kan føles som et barberblad.
Formen er lige så enkel som døden selv. Små ord der opløser hinanden, så nye kan tage over. Det lyder måske simpelt, men det enkelte ord er udvalgt og sammensat med andre ord med så stor omhu, at der ikke kan være tvivl om forfatterens mestring af det håndværk, den gode litteratur afhænger af. Det er en sansemættet samling og forfatterens egne fotografier bidrager til læserens oplevelse af liv, lys og elementer, som ikke kan tæmmes af hverken levende eller døde.
Jeg fik tilsendt en hvid bog med flotte gule akvarellignende plamager og sort indramning af titel og forfatternavn. Det gule er nu mindre gult og det sorte bliver for hver læsning mere og mere hvidt. Det er også lykkes mig at tilføje mine egne uheldige pletter og fingermærker, og således bidrager bogens layout også til læserens refleksioner. Den fungerer både som påmindelsen om, at alting udviskes med tiden, men også at det enkelte liv (eller den enkelte digtsamling) får hver sit unikke slid, og jeg er sikker på, at mit eksemplar – eller liv – har spor, der ikke kan ses i dit.
Indsendt af Maria kl. 21.00 Ingen kommentarer:
Send med mailBlog om dette!Del via TwitterDel via FacebookDel på Pinterest
Etiketter: Anmeldelser, Dansk litteratur, Digte, Fem kaffekopper, Lyrik, Poesi
søndag den 27. maj 2018
Den store fortælling om matematikken af Mickaël Launay
Jeg fik tilsendt bogen som en overraskelse fra FADL's Forlag, men den sælges også hos Bogreolen.dk til 218,- lige her.
Jeg ved ikke rigtig, om man kan kalde det her for en boganmeldelse, men det er i al fald en snak om en bog, som i allerhøjeste grad fortjener seks kaffekopper!
I slutningen af april udkom Den store fortælling om matematikken af Mickaël Launay på dansk hos FADL’s forlag. Alle der kender mig nu eller har kendt mig tidligere i livet vil forstå komikken i, at en bog om matematik er havnet hos mig. Så jeg vil tillade mig at præsentere fortællingen om min personlige matematikhistorie før jeg præsenterer bogen.
Jeg har altid kæmpet med matematik. Jeg synes ikke, det var sjovt og nytteværdien kunne være så svær at få øje på. Min far og jeg kæmpede en brav kamp hver gang, jeg skulle igennem matematiklektierne i folkeskolen, og det var især her, vi begge blev opmærksomme på, at jeg både har arvet hans stædighed og hans misvilje til at acceptere at have svært ved noget.
Senere lærte jeg, at jeg bare kunne skrive af efter min veninde, og vores lærer må både have vidst og accepteret det, for vi var tre piger, der altid afleverede præcis samme produkt. Den ene (den dygtige) fik 11 eller 13 (til de unge mennesker derude, det kaldes 12 i dag! 😉), jeg selv fik 9 eller 10 og den tredje fik af uransalige årsager 8 eller 9. Ikke desto mindre lykkedes det os alle tre at bestå vores eksamener og komme på gymnasiet uafhængigt af hinanden.
På gymnasiet blev jeg naturligvis sproglig student, og jeg bestod kun lige med nød og næppe naturfag (som var den obligatoriske sammenkobling af matematik på C-niveau og fysik/kemi). Siden har jeg ikke beskæftiget mig det mindste med matematik.
MEN – og nu kommer det, I alle har ventet på! Så fik jeg ’Den store fortælling om matematikken’ ind ad døren. Jeg grinte lidt, men blev også ret nysgerrig, for som I måske ved, så elsker jeg en god fortælling (og jeg elsker i øvrigt også historie)! Bogens allerførste sætning er “Åh, jeg har altid været så dum til matematik!”, og så var jeg selvfølgelig fanget. Bogen er inddelt i perioder, og den kan sammenlignes med værker om litteraturhistorie. Vi lærer om ægypternes udvikling af tal, om Arkimedes’ ”heureka!”, om trekanter fra Mesopotamien og meget meget mere. Vi rejser verden rundt og får den fineste historiske indføring, som gør os klogere på matematikkens vigtige rolle for den måde, vores samfund er bygget op på. Mickaël Launay fortæller i 1. person ental, og den personlige tilgang med afstikkere til egne oplevelser bidrager til en levende fortælling og en god historie.
Jeg er fuldstændig overvældet og overrasket over, at en bog om matematik skulle tage mig med storm, men det gjorde den. Tak for eksemplaret, FADL. Jeg elsker den!
Indsendt af Maria kl. 10.05 1 kommentar:
Send med mailBlog om dette!Del via TwitterDel via FacebookDel på Pinterest
Etiketter: Anmeldelser, Faglitteratur, Historie, Seks kaffekopper
tirsdag den 22. maj 2018
4000 FØLGERE GIVEAWAY - Kapitel 3
Så blev det tid til konkurrencens tredje kapitel. I denne uge er det Turbine, der står for fire store læseoplevelser, som skal gives til én heldig følger på Instagram.
Det kan du vinde:
&   Den lille bog om Lykke af Meik Wiking
&   I bjørnens kløer af Peter Mogensen
&   Dam af Claire-Louise Bennett (som jeg anmeldte her)
&   Hej Luca af Julie Clausen
Konkurrencen foregår kun på Instagram,
så hop over og vær med! ☺
Indsendt af Maria kl. 07.15 Ingen kommentarer:
Send med mailBlog om dette!Del via TwitterDel via FacebookDel på Pinterest
mandag den 21. maj 2018
Boganmeldelse: Hvad køer ved om livet af Rosamund Young
Jeg fik bogen tilsendt som et anmeldereksemplar fra forlaget. Den kan købes til DKK 152,- hos Bogreolen lige her.
Titel: Hvad køer ved om livet
Oversætter: Birgitte Steffen Nielsen
Hvad køer ved om livet er både en slægtshistorie for gårdens køer, gårdens egen historie og et indblik i køer og andre dyrs mentalitet. Det er kun passende for familiens tilgang til deres dyr, at dyrenes historie berettes på lige fod med gårdens.
Rosamund Young driver Kite’s Nest Farm i Gloucestershire i England. Gården er kendt for at producere bæredygtige fødevarer, og den drives ud fra grundprincipper om god dyrevelfærd – og mere til. Hendes forældre startede som selvstændige landmænd på Kite’s Nest Farm I 1953, og her begav de sig ud i at drive et økologisk landbrug, før begrebet ’økologi’ overhovedet var opfundet.
Young indleder bogen med at problematisere tendensen til at anfægte produktionsdyrs individualitet. Hun fortæller, at intelligensniveau og præferencer hos en flok køer er lige så varieret som i en skoleklasse og andre menneskegrupper. Når man har forsøgt at måle på køers intelligens, har det ofte været med et menneskeligt – og for en ko ubrugeligt – teoretisk udgangspunkt frem for en praktisk intelligens, som koen rent faktisk kan drage nytte af. Det betyder at udfaldet som oftest har været, at køer er dumme, og troen på at dyret alligevel ikke ved, hvad der foregår, gør det selvfølgelig langt lettere at behandle det som intet mere end et produktionsapparat. Det er ikke kun køernes intelligens, Young kommer omkring. Det er også deres sociale samvær, deres evne til at knytte bånd og drage omsorg for hinanden. Vi lærer, hvordan de kommunikerer på forskellig vis og om deres evne til at huske og genkende. Hun tilbyder kun få videnskabelige forklaringer, men bruger i stedet egne erfaringer og konkrete eksempler fra livet på gården til at bakke op om hendes teser omkring køers indre liv. De få konkrete fakta rammer dog som en knytnæve, når hun trækker på undersøgelser, der har kunne påvise indskrænkning af køers hjernekapacitet på baggrund af pladsmangel og forkert foder. Her inddrager hun også høns og unaturlig krigsopførsel dyr imellem, som ifølge Young opstår, når dyrene ikke får deres mest basale behov dækket, såsom fri bevægelse, sult, søvn og tryghed.
Undervejs glemmer læseren næsten, at det er køer, der er hovedpersonerne i Youngs fortællinger, for hun beskriver deres individualitet som værende lige så forskellig og kompleks som menneskers. Hos Kite’s Nest har de intelligente køer, dovne køer, stædige køer, generte køer, udadvendte køer og alle de andre egenskaber, man sædvanligvis knytter til en menneskelig personlighed. Men Young beskriver samtidig også, hvordan alle disse karaktertræk går tabt, hvis ikke køer får lov til at udfolde sig og udvikle deres egen unikke personlighed.
Bogen er oprindeligt fra 2003, men i løbet af 2017-18 er den blevet genudgivet på over 20 sprog, og det er ikke svært at se hvorfor. Den lille bog taler direkte ind i en tid, hvor begreber som dyrevelfærd, bæredygtighed, økologi og miljøbevidsthed er i så høj kurs, at selv discountbutikker og tøjkæder har måtte tage dem til for at beholde deres kunder.
Det er en fin lille bog, og der er mange gode fortællinger, men jeg nåede også til at punkt, hvor jeg var lidt mættet i de mange historier fra Kite’s Nest. Jeg savnede lidt mere videnskabelig opbakning og konkrete fakta, men jeg anerkender samtidig også, at det netop er narrativet, der gør den lille bog til noget ganske særligt. Den er både vedkommende og tankevækkende og introduktionen burde være pligtlæsning for enhver.
Indsendt af Maria kl. 06.30 Ingen kommentarer:
Send med mailBlog om dette!Del via TwitterDel via FacebookDel på Pinterest
Etiketter: Anmeldelser, Faglitteratur, Fire kaffekopper
Nyere indlæg Ældre indlæg Start
Abonner på: Indlæg (Atom)
På Book me up, Scotty! blogger jeg løs om bøger og kultur. Du finder flest boganmeldelser, men også anbefalinger og tanker om kulturliv og litteraturens verden. Jeg elsker at tale om de bøger, jeg læser, så efterlad gerne en kommentar, hvis du har noget på hjerte. God fornøjelse!
Litterære arrangementer og bogevents
Boganmeldelse: Hvis der skulle komme et menneske f...
4000 FØLGERE GIVEAWAY - Kapitel 4
Boganmeldelse: En vase i brystet af Daniel Boysen
Den store fortælling om matematikken af Mickaël La...
4000 FØLGERE GIVEAWAY - Kapitel 3
Boganmeldelse: Hvad køer ved om livet af Rosamund ...
Mette, Murakami og Mordet på kommandanten
Boganmeldelse: Judas af Astrid Holleeder
4000 FØLGERE GIVEAWAY - Kapitel 2
Boganmeldelse: Som et muldyr der bringer flødeis t...
4000 FØLGERE GIVEAWAY - Kapitel 1
Boganmeldelse: Intet gælder af Joan Didion
Boganmeldelse: Dealbreaker af Cindy Lynn Brown
4000 FØLGERE GIVEAWAY - Prolog
Boganmeldelse: de af Helle Helle
Børn af bøger: Nanna Lundgaard Arbøl, forfatter
Få 60 dages gratis streaming, når du benytter koden BookmeupStream
Rejser tema. Leveret af Blogger.